Λοτ (νομός)

Ο νομός Λοτ (γαλλικά: Lot) είναι νομός της νοτιοδυτικής Γαλλίας και βρίσκεται στην περιοχή Οξιτανία. Το όνομά του προέρχεται από τον ποταμό Λοτ που τον διαρρέει. Η INSEE και το ταχυδρομείο του αποδίδουν τον κωδικό 46. Πρωτεύουσα και μεγαλύτερη πόλη είναι η Καόρ.

Οι κάτοικοι του νομού ονομάζονται Λοτουά.

Ιστορία 

Ο νομός Λοτ δημιουργήθηκε στις 4 Μαρτίου 1790 κατά τη διάρκεια της Γαλλικής Επανάστασης, σύμφωνα με το νόμο της 22ας Δεκεμβρίου 1789, από την ιστορική επαρχία Κερσί, που αποτελούσε περιοχή της Γκιγιένης. Η επικράτεια του νομού περιελάμβανε τότε την περιφέρεια του Μοντωμπάν.  

Πρωτεύουσα ήταν πάντα η Καόρ, πόλη 19.405 κατοίκων (το 2016), που το 1793 ο πληθυσμός της ανέρχονταν σε 12.000 κατοίκους.

Η περιφέρεια του Μοντωμπάν αποσπάστηκε από τον νομό Λοτ και αποτέλεσε τμήμα του νομού Ταρν-ε-Γκαρόν, που δημιουργήθηκε το 1808, αφαιρώντας από το νομό Λοτ σχεδόν το ένα τέταρτο της περιοχής του. Η πόλη Μοντωμπάν, με 26.160 κατοίκους το 1793, έγινε η πρωτεύουσα του νέου νομού.

Την 1η Ιανουαρίου 2016, η περιοχή Μιντί-Πυρηναία, στην οποία ανήκε ο νομός, συνενώθηκε με την περιοχή Λανγκεντόκ-Ρουσιγιόν και σχημάτισαν τη νέα διοικητική περιοχή Οξιτανία.

Γεωγραφία 

Ο νομός Λοτ είναι μέρος της διοικητικής περιοχής Οξιτανία. Συνορεύει με τους νομούς: βόρεια με το νομό Κορέζ, ανατολικά με τους Καντάλ και Αβερόν, νότια με τον Ταρν-ε-Γκαρόν, νοτιοδυτικά με τον  Λοτ-ε-Γκαρόν και βορειοδυτικά με το νομό Ντορντόνι.

Φυσικές περιοχές

Επτά φυσικές περιοχές χαρακτηρίζουν ένα σύνολο γραφικών τοπίων, που διασχίζονται από τα ανατολικά προς τα δυτικά από δύο ποταμούς, τον Ντορνόνι προς τα βόρεια και τον Λοτ προς τα νότια.

 το Σεγκαλά λοτουά (βορειοανατολικά): δυτικό άκρο του Μασίφ Σαντράλ, όπου εναλλάσσονται δάση και λιβάδια, είναι εδάφη ευνοϊκά για εκτροφή βοοειδών.

 το Λιμάργκ (στο κέντρο-ανατολικά): συνεχόμενο του Σεγκαλά, είναι επίσης μια λιβαδική έκταση με διάσπαρτα αλσύλλια σε υγρά αργιλώδη εδάφη.
 τα Κως (στο κέντρο): τεράστιες ασβεστολιθικές εκτάσεις, διαβρωμένες και ξηρές περιοχές, καταλαμβάνουν τα δύο τρίτα του εδάφους του νομού. Είναι περιοχή εκτροφής προβάτων.
 το Μπουριάν (δυτικά): πυκνό δασώδες τοπίο που κυριαρχείται από πεύκα και καστανιές, όπου λειτουργούν μεικτές γεωργοκτηνοτροφικές μονάδες.
 το λευκό Κερσί (νότια): ασβεστολιθικά εδάφη και εύφορα οροπέδια και κοιλάδες που χρησιμοποιούνται για καλλιέργειες, μεταξύ των οποίων δημητριακά, πεπόνια, δαμάσκηνα, καπνός.
 η κοιλάδα του ποταμού Λοτ (νότια): εύφορη, καταπράσινη ζώνη, όπου κυριαρχούν καλλιέργειες λαχανικών και αμπελώνες, κοντά στην Καόρ.
 η κοιλάδα του ποταμού Ντορντόνι (στα βόρεια): περιοχή με καρυδιές και λιβάδια.

Διοικητική διαίρεση 
Ο νομός Λοτ αποτελείται από 3 διοικητικά διαμερίσματα, 17 καντόνια και 313 κοινότητες.

Έμβλημα

Οικονομία 
Η βασική οικονομική δραστηριότητα του νομού είναι ο τουρισμός αλλά είναι επίσης ανεπτυγμένες η γεωργία, η κτηνοτροφία και η τυροκομία.

Το πιο πολύτιμο γεωργικό προϊόν της περιοχής είναι η τρούφα, η οποία βρίσκει ιδανικές συνθήκες στα δάση του Κως.

Η αμπελοκαλλιέργεια στην κατώτερη κοιλάδα του νομού Λοτ διαδραματίζει από την αρχαιότητα  σημαντικό ρόλο. Πριν από αιώνες, το μαύρο κρασί της Καόρ ήταν γνωστό σε όλη την Ευρώπη,  χάρη στο σκούρο, βαθυκόκκινο χρώμα του, το οποίο το έκανε διάσημο.

Τουρισμός 

Ο Λοτ είναι ένας νομός τουριστικός. Το 2010, 2,15 εκατομμύρια επισκέπτες έφεραν κέρδη 318 εκατομμυρίων ευρώ. 

Εδώ βρίσκονται μερικά από τα σημαντικότερα προϊστορικά σπήλαια της Γαλλίας. Τα σπήλαια είναι πολυάριθμα και πολλά περιέχουν τοιχογραφίες. Από τα σημαντικότερα είναι 

 το σπήλαιο Πες Μερλ στο Καμπρερέ, στα τοιχώματα του οποίου είναι ζωγραφισμένες παραστάσεις ζώων, όπως μαμούθ, βίσωνες, άγρια βόδια, άλογα και άλλα, και
 το σπήλαιο Παντιράκ, όπου, σε 103 μέτρα βάθος, ρέει ένας υπόγειος ποταμός και η περιήγηση γίνεται με τα πόδια ή με βάρκα. Στο σπήλαιο υπάρχουν 85 σημεία καταδύσεων.

Το νοτιοδυτικό τμήμα του νομού (η κοιλάδα του Λοτ) είναι μία από τις παλαιότερες αμπελουργικές περιοχές της Γαλλίας. Τα κρασιά Καόρ είναι γνωστά σε όλο τον κόσμο.

Στο νομό Λοτ βρίσκονται μερικά από τα «Πιο όμορφα χωριά της Γαλλίας»: Ροκαμαντούρ, Ωτουάρ, Λουμπρεσάκ, Σαιν-Σιρκ-Λαποπί, Καπντενάκ-λε-Ω, Καρνταγιάκ και Καρενάκ. Ο γύρος του Λοτ, περιλαμβάνει μονοπάτια 500 χιλιομέτρων ιδανικά για περπάτημα και ποδηλασία.

Από το 1999, το Περιφερειακό φυσικό πάρκο Κως ντε Κερσί (175.717 εκτάρια) συμβάλλει στη διατήρηση της τοπικής κληρονομιάς. Η τοπική χλωρίδα και η ευρωπαϊκή άγρια ​​φύση παρουσιάζονται στο ζωολογικό πάρκο. Με τον καθαρό από κάθε φωτορύπανση νυχτερινό ουρανό, το περίφημο μαύρο τρίγωνο του Κερσί είναι ένας ιδιαίτερα προνομιούχος τόπος παρατήρησης ο οποίος φιλοξενεί έναν αυξανόμενο αστρονομικό τουρισμό.

Το Φιζάκ στεγάζει το μουσείο Σαμπολιόν και ένα μεγάλο αντίγραφο της Στήλης της Ροζέττας, που αποκρυπτογράφησε ο καταγόμενος από την πόλη Ζαν-Φρανσουά Σαμπολιόν, ένας από τους ιδρυτές της σύγχρονης Αιγυπτιολογίας.  

Στην κοινότητα Σουγιάκ βρίσκεται το Μουσείο Αυτοματισμού και Ρομποτικής.

Παραπομπές

Εξωτερικοί σύνδεσμοι 
 Επίσημη σελίδα του νομού Λοτ (γαλλικά)
 Ο γύρος του Λοτ (αγγλικά)
 CazalRando ιστοσελίδα ομάδας ορειβασίας (αγγλικά-γαλλικά)
 OpenStreetMap

Νομοί της Περιοχής της Οξιτανίας
Νομοί της Γαλλίας